《郎官湖》
宋代·贺铸

当年贤守令，载酒沔南游。
凉月呈新霁，明湖涵素秋。
郎官夏口使，仙客夜郎囚。
促膝青螭舫，连觞紫绮裘。
高驩随雨散，余躅想风流。
芳草失青履，沧波浮白鸥。
江吞百顷尽，石刻一篇留。
宜有沈碑者，前怀陵谷忧。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。